《银塘曲》
清代·王丹林

宜春小苑楼倚空，绿杨晴扫千丝风。湘帘翠卷暮山色，断霞散作鱼尾红。

美人旧事平阳主，十五盈盈学歌舞。罗袜还凌洛水波，锦衾只梦巫山雨。

团扇承恩夏日长，晚装闹扫追微凉。玻璃一顷剪空碧，白玉勾阑银作塘。

姊妹相怜复相妒，私语凭肩一回顾。文鸳双宿乍惊飞，贴水荷盘泻珠露。

作者简介：浙江钱塘人，字赤抒，号野航。拔贡生，官中书舍人。善书画，尤工题识。以疾归里，王士禛、高士奇皆有赠言。有《野航诗集》。